EIROPAS KOMISIJA Briselē, 2.5.2018 COM(2018) 326 final 2018/0131(NLE) Priekšlikums PADOMES REGULA par metodēm un procedūru, lai darītu pieejamus pašu resursus, kas pamatojas uz kopējo konsolidēto uzņēmumu ienākuma nodokļa bāzi, Eiropas Savienības emisijas kvotu tirdzniecības sistēmu un nereciklēta izlietotā plastmasas iepakojuma daudzumu, un par pasākumiem, lai izpildītu kases vajadzības



PASKAIDROJUMA RAKSTS 1.PRIEKŠLIKUMA KONTEKSTS •Priekšlikuma pamatojums un mērķi Šā priekšlikuma mērķis ir saskaņā ar Līguma par Eiropas Savienības darbību 322. panta 2. punktu paredzēt noteikumus, kas vajadzīgi, lai noteiktu metodes un procedūru, kā dalībvalstis Komisijas rīcībā nodod jaunos pašu resursus. Šie jaunie pašu resursi, kas minēti 2. panta 1. punkta c), d) un e) apakšpunktā Komisijas priekšlikumā Padomes lēmumam par Eiropas Savienības pašu resursu sistēmu, pamatojas uz kopējo konsolidēto uzņēmumu ienākuma nodokļa bāzi, Eiropas Savienības emisijas kvotu tirdzniecības sistēmu un nereciklēta izlietotā plastmasas iepakojuma daudzumu. Šī regula papildina Padomes Regulu (ES, Euratom) Nr. 609/2014, kuru turpinās piemērot esošajiem pašu resursiem. Ar ierosināto jauno lēmumu par pašu resursiem saglabā un reformē esošos trīs pašu resursus – tradicionālos pašu resursus, pievienotās vērtības nodokļa (PVN) pašu resursu modificētu versiju un nacionālā kopienākuma (NKI) pašu resursus. Turklāt ar priekšlikumu lēmumam par pašu resursiem tiek ieviesti trīs jauni pašu resursi, kas pamatojas uz kopējo konsolidēto uzņēmumu ienākuma nodokļa bāzi, ES emisijas kvotu tirdzniecības sistēmu un nereciklēta izlietotā plastmasas iepakojuma daudzumu. Ar šajā regulā ierosināto praktisko kārtību īsteno sistēmu, kas paredzēta ierosinātajā lēmumā par pašu resursiem, un papildina pašu resursu pašreizējo sistēmu, pielāgojot to jaunajiem pašu resursiem. Konkrēti, ierosinātā regula attiecas uz jauno pašu resursu aprēķināšanu, noteikšanu un nodošanu, apliecinošo dokumentu saglabāšanu, administratīvo sadarbību, pašu resursiem uzturamajiem kontiem, šo resursu nodošanas un korekciju un pielāgojumu veikšanas grafiku un – vajadzības gadījumā – noteikumiem par kases vajadzībām. Turklāt ar priekšlikumu tiek noteikta metode, ar kuru aprēķina NKI pašu resursu piemērojamo likmi, papildinot Regulas (ES, Euratom) Nr. 609/2014 5. pantu. NKI summa būtu jāaprēķina, kolīdz ir zināmas visu pārējo pašu resursu summas, kā arī pētniecības un tehnoloģijas attīstības papildu programmās veikto finanšu iemaksu un citu ieņēmumu summas. Tas nodrošinātu NKI pašu resursu papildinošo būtību; šie resursi ir paredzēti to summu papildināšanai ES budžetā, kuras nav sasniegtas ar citiem pašu resursiem, kā arī ar citiem ienākumiem Savienības budžetā. Attiecībā uz pašu resursu pārvaldību budžeta ciklā tie ir iedalāmi divās grupās. Pirmkārt, daži ieņēmumu posteņi vēlākā posmā tiek aktualizēti atbilstīgi faktiskajai situācijai (salīdzinājumā ar summām, kas paredzētas budžeta gada sākumā pieņemtajā budžetā), piemēram, PVN pašu resursi un NKI pašu resursi, kuri pašlaik ietverti šajā kategorijā. Otrkārt, daži ieņēmumu posteņi netiek aktualizēti, piemēram, muitas nodokļi. Ierosinātie jaunie pašu resursi arī būtu ietverti vienā no šīm divām grupām, un viņu dēļ nebūs vajadzīgas izmaiņas procedūrā. Pašu resursi, kas pamatojas uz kopējo konsolidēto uzņēmumu ienākuma nodokļa bāzi un maksājumiem par izlietotā plastmasas iepakojuma daudzumu, tiktu aktualizēti, ņemot vērā faktiski paziņotos un pārbaudītos datus, tiklīdz tie būs pieejami. No otras puses, to pašu resursu gadījumā, kuri pamatojas uz izsolēs gūtiem ieņēmumiem no Eiropas Savienības emisijas kvotu tirdzniecības sistēmas, nebūtu vajadzīgi vēlākā posmā veikti atjauninājumi vai pielāgojumi – līdzīgi, kā tas ir muitas nodokļu gadījumā. Iemaksas, kuru pamatā ir nacionālais kopienākums, arī turpmāk būs „balanspostenis”, tādēļ tiks saglabāta budžeta līdzsvarotība. Padomdevēja komiteja tiks pilnībā iesaistīta prognozes izstrādē attiecībā uz visiem pašu resursiem. Šīs regulas noteikumi parasti atspoguļo Regulas (ES, Euratom) Nr. 609/2014 noteikumus, un visā tekstā ir atsauces uz to. Saskaņā ar Līguma par Eiropas Savienības darbību 311. panta ceturto daļu noteikumus par pašu resursu nodošanu papildina ar regulu, kurā paredzēti Savienības pašu resursu sistēmas īstenošanas pasākumi. Šie noteikumi, kuri nav tieši saistīti ar pašu resursu nodošanu, ir izklāstīti priekšlikumā Padomes regulai, ar ko nosaka pašu resursu sistēmas īstenošanas pasākumus un kas atcels un aizstās pašreizējo Regulu (ES, Euratom) Nr. 608/2014. Šī iniciatīva ir daļa no plašāka pašu resursu tiesību aktu kopuma, ko Komisija ierosina kopā ar regulu par daudzgadu finanšu shēmu 2021.–2027. gadam. Šī iniciatīva ietver iepriekš minēto lēmumu par pašu resursiem, jaunu regulu par visu pašu resursu – pašreizējo un jauno – īstenošanas pasākumiem un grozījumu regulā par PVN pašu resursiem. Šī iniciatīva nav daļa no Normatīvās atbilstības un izpildes programmas. Ierosinātajā lēmumā par pašu resursiem ir ietverti jauni pašu resursi, un tā 6. panta 3. pantā ir noteikts, ka dalībvalstīm 2. panta 1. punkta a), b), c), d), e) un f) apakšpunktā minētie resursi ir jānodod Komisijas rīcībā saskaņā ar regulām, kas pieņemtas atbilstīgi Līguma par Eiropas Savienības darbību 322. panta 2. punktam. Regula (ES, Euratom) Nr. 609/2014 attiecas uz esošajiem pašu resursiem, kas minēti lēmuma 2. panta 1. punkta a), b) un f) apakšpunktā, savukārt ierosinātā regula attiecas uz jaunizveidotajiem pašu resursiem, kuri minēti lēmuma 2. panta 1. punkta c), d) un e) apakšpunktā. Turklāt, lai noteiktu likmi, kas piemērojama atlikušajiem NKI pašu resursiem, tiek ierosināts jauns pants, ar kuru papilda Regulas (ES, Euratom) Nr. 609/2014 5. pantu. Saskaņā ar ierosināto pantu ieņēmumus, kas gūti no pašu resursiem, kas pamatojas uz kopējo konsolidēto uzņēmumu ienākuma nodokļa bāzi, Eiropas Savienības emisijas kvotu tirdzniecības sistēmu un izlietotā plastmasas iepakojuma daudzumu, pieskaita ieņēmumiem no tradicionālajiem pašu resursiem un PVN pašu resursiem, lai aprēķinātu to budžeta daļu, kas jāsedz, izmantojot NKI pašu resursus. Komisijas priekšlikums ir sīkāk izskaidrots 5. iedaļā. •Saskanība ar spēkā esošajiem noteikumiem konkrētajā politikas jomā Lēmuma par pašu resursiem juridiskais pamats ir Līguma par Eiropas Savienības darbību 311. panta trešā daļa. Līguma 311. panta ceturtā daļa un 322. panta 2. punkts ir juridiskais pamats aktiem, ar kuriem tiks noteikti pašu resursu sistēmas īstenošanas un minēto pašu resursu nodošanas pasākumi. Šīs regulas juridiskais pamats ir Līguma par Eiropas Savienības darbību 322. panta 2. punkts. Tas arī minēts lēmuma par jaunajiem pašu resursiem 6. pantā (Pašu resursu Lēmuma Nr. 2014/335/ES, Euratom 8. pantā). Šī regula papildina pašreizējo Resursu pieejamības regulu (ES, Euratom) Nr. 609/2014 attiecībā uz tradicionālajiem pašu resursiem, PVN pašu resursiem un NKI pašu resursiem. Visbeidzot, šī regula ir saistīta ar regulu, ar ko nosaka pašu resursu sistēmas īstenošanas pasākumus (pašreizējā Regula (ES, Euratom) Nr. 608/2014 un ierosinātā jaunā īstenošanas pasākumu regula).

•Saskanība ar citām Savienības politikas jomām Ņemot vērā pašu resursu būtību, to pārvaldība ir atkarīga no citu Savienības politikas jomu pareizas piemērošanas: –tradicionālie pašu resursi (galvenokārt muitas nodokļi) ir saistīti ar muitas savienību; –PVN pašu resursi un pašu resursi, kas pamatojas uz kopējo konsolidēto uzņēmumu ienākuma nodokļa bāzi, ir saistīti ar vienoto tirgu un nodokļu politiku; –pašu resursi, kas pamatojas uz Eiropas Savienības emisijas kvotu tirdzniecības sistēmu un izlietotā plastmasas iepakojuma daudzumu, ir saistīti ar Savienības politiku vides un klimata pasākumu jomā. 2.JURIDISKAIS PAMATS, SUBSIDIARITĀTE UN PROPORCIONALITĀTE •Juridiskais pamats Šīs regulas juridiskais pamats ir Līguma par Eiropas Savienības darbību 322. panta 2. punkts. Tas arī minēts lēmuma par jaunajiem pašu resursiem 6. pantā (Pašu resursu Lēmuma 2014/335/ES, Euratom 8. pantā). •Subsidiaritāte (neekskluzīvas kompetences gadījumā) Savienības budžeta un pašu resursu, kuri veido tā ieņēmumus, būtības dēļ pašu resursu sistēma un šo resursu nodošanas kārtība ir jāīsteno Savienības mērogā, un to nevar sasniegt atsevišķas dalībvalstis. •Proporcionalitāte Šis priekšlikums jaunai regulai papildina esošos noteikumus un pielāgo tos jaunajiem pašu resursiem. Tā kā lēmumā par pašu resursiem tiek iekļauti jauni pašu resursi, ir vajadzīgi atjaunināti tiesību akti, kas ietver noteikumus par šo jauno pašu resursu nodošanu un atjaunina un uzlabo esošos noteikumus. Ņemot vērā to, ka Savienības un tās dalībvalstu interesēs ir nodrošināt, ka pašu resursu sistēma darbojas labi, pašu resursu nodošanas metodes ir izstrādātas tā, lai ļautu īstenot raitu sadarbību starp Savienību un dalībvalstīm. •Juridiskā instrumenta izvēle Līguma par Eiropas Savienības darbību 322. panta 2. punktā nav konkretizēts izmantojamais juridiskais instruments. Tomēr saskaņā ar Lēmuma 2014/335/ES, Euratom 8. pantu un ierosinātā lēmuma par pašu resursiem 6. pantu dalībvalstīm resursi jānodod Komisijas rīcībā „saskaņā ar regulām”, kas pieņemtas atbilstīgi Līguma par Eiropas Savienības darbību 322. panta 2. punktam. 3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Paskaidrojuma rakstā par priekšlikumu Padomes lēmumam par Eiropas Savienības pašu resursu sistēmu ir sniegta plašāka informācija par nesenajiem ziņojumiem un dokumentiem, kuros analizēta nepieciešamība reformēt pašu resursu sistēmu. Tāpēc ir vajadzīga jauna resursu pieejamības regula, jo pašreizējā Regula (ES, Euratom) Nr. 609/2014 attiecas tikai uz tradicionālajiem pašu resursiem, PVN pašu resursiem un NKI pašu resursiem, savukārt ar ierosināto lēmumu par pašu resursiem tiek ieviesti jauni pašu resursi, attiecībā uz kuriem ir vajadzīgi noteikumi par šo resursu nodošanu. Priekšlikums saskan ar jau spēkā esošajiem noteikumiem, jo ar šo priekšlikumu sistēma, kas ieviesta saskaņā ar Padomes Regulu (ES, Euratom) Nr. 609/2014, tiek pielāgota jaunajiem pašu resursiem. Turklāt tas papildina attiecīgos tiesību aktus par jaunajiem pašu resursiem, un tajā ir atsauce uz šiem tiesību aktiem. Tāpēc ar priekšlikumu tiks turpināta esošā sistēma, attiecinot to arī uz jaunajiem pašu resursiem. Šis priekšlikums nav saistīts ar Normatīvās atbilstības un izpildes programmu; tas ir vērsts uz dalībvalstīm, nevis uz mikrouzņēmumiem vai mazajiem un vidējiem uzņēmumiem, vai citām ieinteresētajām personām; principā tas ir neitrāls attiecībā uz Savienības nozaru konkurētspēju vai starptautisko tirdzniecību. Šim priekšlikumam nav ietekmes uz pamattiesību aizsardzību.

4.IETEKME UZ BUDŽETU Šā priekšlikuma un pašu resursu tiesību aktu kopuma ietekme uz budžetu ir sīki izklāstīta tiesību akta priekšlikuma finanšu pārskatā, kas pievienots šim priekšlikumam. Pēc jauno pašu resursu ieviešanas reformētā pašu resursu sistēma var tikt īstenota tādā pašā administratīvo apropriāciju un personāla resursu līmenī kā pašreizējās sistēmas gadījumā. 5.CITI ELEMENTI Padomdevējā komitejā pašu resursu jautājumos regulāri apspriež pašu resursu tiesību aktu piemērošanu, tostarp pašu resursu nodošanas metodes un procedūru. Komisijas priekšlikumu var apkopot šādi. I nodaļa „Vispārīgi noteikumi” Priekšlikuma 2. pants („Apliecinošo dokumentu saglabāšana”) – noteikumi atbilst Regulas (ES, Euratom) Nr. 609/2014 3. panta noteikumiem, atsevišķi nodalot noteikumus par pašu resursiem, kas pamatojas uz Eiropas Savienības emisijas kvotu tirdzniecības sistēmu (šie noteikumi ir līdzīgi tradicionālajiem pašu resursiem piemērojamajiem noteikumiem), un noteikumus par pašu resursiem, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu (šie noteikumi ir līdzīgi noteikumiem, kas piemērojami PVN pašu resursiem un NKI pašu resursiem). Priekšlikuma 3. pants („Administratīvā sadarbība”) atbilst Regulas (ES, Euratom) Nr. 609/2014 4. pantam. Ar priekšlikuma 4. pantu („Ietekme uz NKI pašu resursiem”) tiek nodrošināta NKI pašu resursu papildinošā būtība. Šis pants papildina Regulas (ES, Euratom) Nr. 609/2014 5. pantu, nosakot, ka NKI pašu resursu summa tiks aprēķināta pēc tam, kad būs pieskaitīti ieņēmumi no visiem pārējiem – jau esošajiem un jaunajiem – pašu resursiem. Turklāt šis pants nodrošina, ka jaunajā lēmumā par pašu resursiem piešķirtie bruto samazinājumi tiek ņemti vērā, ierakstot kontos un nododot NKI pašu resursus. II nodaļa „Pašu resursu konti” Priekšlikuma 5. pants („Ierakstīšana kontos un paziņošana”) atbilst Regulas (ES, Euratom) Nr. 609/2014 6. pantam, pielāgojot šo pantu jauno pašu resursu vajadzībām. Priekšlikuma 6. pants („Uzskaites korekcijas pašu resursiem, kas pamatojas uz Eiropas Savienības emisijas kvotu tirdzniecības sistēmu”) atbilst Regulas (ES, Euratom) Nr. 609/2014 7. pantam, pielāgojot šos pašu resursus tam, kas minētajā pantā ir noteikts attiecībā uz tradicionālajiem pašu resursiem, jo šo abu pašu resursu būtība ir līdzīga. III nodaļa „Pašu resursu aprēķināšana” 7., 8. un 9. pants attiecas uz to pašu resursu aprēķināšanas metodēm, kuri pamatojas uz kopējo konsolidēto uzņēmumu ienākuma nodokļa bāzi, Eiropas Savienības emisijas kvotu tirdzniecības sistēmu un izlietotā plastmasas iepakojuma daudzumu. Tie būtu jālasa saistībā ar 1. pantu Komisijas priekšlikumā Padomes Regulai, ar ko nosaka Eiropas Savienības pašu resursu sistēmas īstenošanas pasākumus, kurā ir noteiktas piemērojamās piesaistīšanas likmes. IV nodaļa „Pašu resursu nodošana” Priekšlikuma 10. pants („Valsts kases un uzskaites kārtība”) atsaucas uz Regulas (ES, Euratom) Nr. 609/2014 9. pantu. 11. un 12. pants attiecas uz jauno pašu resursu nodošanu. Kā paskaidrots iepriekš, noteikumi par pašu resursiem, kas pamatojas uz Eiropas Savienības emisijas kvotu tirdzniecības sistēmu, saskan ar noteikumiem, kuri piemērojami tradicionālajiem pašu resursiem (sk. Regulas (ES, Euratom) Nr. 609/2014 10. pantu). Tomēr noteikumi par pašu resursiem, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu, saskan ar noteikumiem, kuri piemērojami PVN pašu resursiem un NKI pašu resursiem (sk. Regulas (ES, Euratom) Nr. 609/2014 10.a pantu). Ar priekšlikuma 13. pantu („Iepriekšējo finanšu gadu to pašu resursu pielāgojumi, kuri pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu”) tiek pielāgoti Regulas (ES, Euratom) Nr. 609/2014 10.b panta noteikumi, kas piemērojami PVN pašu resursiem un NKI pašu resursiem. Gada atlikuma aprēķinā, kurā prognozes tiek salīdzinātas ar pirmajiem reālajiem datiem, tagad būs ietverti divi jauni pašu resursi. Otrajā posmā atlikuma kopsumma tiek sadalīta dalībvalstu starpā atkarībā no to NKI daļas (ieskaits). Šajā pantā arī noteikts, ka pēc pārbaudēm veiktās korekcijas vai pielāgojumus dara pieejamus Komisijas noteiktajā dienā. Summas, kas radušās pārbaužu rezultātā, netiks ietvertas gada atlikuma aprēķinā. 14. pants („Ātrāka divpadsmitās daļas ierakstīšana”) atbilst Regulas (ES, Euratom) Nr. 609/2014 10.a panta 2. punktam un ir piemērojams pašu resursiem, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu. 15. pants („Procenti par summām, kas darītas pieejamas ar kavējumiem”) atbilst Regulas (ES, Euratom) Nr. 609/2014 12. pantam. Tāpat, kā tas ir tradicionālo pašu resursu gadījumā, procenti būs jāmaksā par visiem kavējumiem darīt pieejamus pašu resursus, kas pamatojas uz Eiropas Savienības emisijas kvotu tirdzniecības sistēmu. Attiecībā uz pašu resursiem, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu, jānorāda, ka tāpat, kā tas ir PVN un NKI pašu resursu gadījumā, ir izsmeļošs saraksts ar iemesliem, kuru dēļ būtu jāmaksā procenti.

V nodaļa „Kases resursu pārvaldība” 16. pants („Prasības par kases resursu pārvaldību un maksājumu uzdevumu izpilde”) atsaucas uz Regulas (ES, Euratom) Nr. 609/2014 14. un 15. pantu. VI nodaļa „Nobeiguma noteikumi” Priekšlikuma 17. pantā („Komiteju procedūra”) ir noteikts, ka īstenošanas pilnvaras jāpiešķir Komisijai saskaņā ar Regulu (ES) Nr. 182/2011. Priekšlikuma 18. pantā („Pārejas noteikumi”) ir paredzēti noteikumi pārejas posmā. Priekšlikuma 19. pantā („Stāšanās spēkā”) ir noteikts, ka regula stāsies spēkā vienlaikus ar lēmumu par pašu resursiem. Regulu piemēros ar atpakaļejošu spēku no 2021. gada 1. janvāra attiecībā uz pašu resursiem, kas pamatojas uz Eiropas Savienības emisijas kvotu tirdzniecības sistēmu un izlietotā plastmasas iepakojuma daudzumu. Attiecībā uz pašu resursiem, kas pamatojas uz kopējo konsolidēto uzņēmumu ienākuma nodokļa bāzi, minētos noteikumus piemēro no otrā gada pēc direktīvas par kopējo konsolidēto uzņēmumu ienākuma nodokļa bāzi transponēšanas perioda beigām.

2018/0131 (NLE) Priekšlikums PADOMES REGULA par metodēm un procedūru, lai darītu pieejamus pašu resursus, kas pamatojas uz kopējo konsolidēto uzņēmumu ienākuma nodokļa bāzi, Eiropas Savienības emisijas kvotu tirdzniecības sistēmu un nereciklēta izlietotā plastmasas iepakojuma daudzumu, un par pasākumiem, lai izpildītu kases vajadzības EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 322. panta 2. punktu, ņemot vērā Eiropas Atomenerģijas kopienas dibināšanas līgumu un jo īpaši tā 106.a pantu, ņemot vērā Eiropas Komisijas priekšlikumu, ņemot vērā Eiropas Parlamenta atzinumu, ņemot vērā Eiropas Revīzijas palātas atzinumu, tā kā: (1)Padomes Lēmuma 20xx/xxxx/ES, Euratom 2. panta 1. punkta c), d) un e) apakšpunktā minētajiem pašu resursiem jābūt pieejamiem Savienībai ar iespējami labākajiem nosacījumiem, un tāpēc būtu jāparedz kārtība, kādā dalībvalstis minētos pašu resursus nodod Komisijai. (2)Padomes Regulā (ES, Euratom) Nr. 609/2014 ir ietverti noteikumi par pašu resursu nodošanu un par administratīvo kārtību, kuri ir kopīgi ar citiem pašu resursiem un kurus vajadzības gadījumā var piemērot mutatis mutandis. (3)Dalībvalstīm būtu jāglabā dokumenti, lai tie būtu Komisijai pieejami, un vajadzības gadījumā jānosūta dokumenti un informācija, kas Komisijai ir vajadzīga, lai tā varētu īstenot pilnvaras, kas tai piešķirtas attiecībā uz Savienības pašu resursiem. Konkrēti, dalībvalstīm būtu jānosūta Komisijai regulāri ziņojumi par pašu resursiem.

(4)Dalībvalstīm vienmēr būtu jāspēj iesniegt Komisijai dokumentus, kas apliecina iekasētos pašu resursus. (5)NKI pašu resursu piemērojamā likme būtu jāaprēķina pēc tam, kad ir iekļauti ieņēmumi, kas gūti no visiem pārējiem pašu resursiem, kuri minēti Lēmuma 20xx/xxxx/ES, Euratom 2. panta 1. punkta a), b), c), d) un e) apakšpunktā, un no pētniecības un tehnoloģijas attīstības papildu programmās veiktajām finanšu iemaksām, kā arī citi ieņēmumi. (6)Vācijai piešķirtie bruto samazinājumi, kas minēti Lēmuma 20xx/xxxx/ES, Euratom 2. panta 1. punkta ceturtajā daļā, būtu jāņem vērā, veicot ierakstu NKI pašu resursu kontos saskaņā ar Regulas (ES, Euratom) Nr. 609/2014 6. panta 3. punkta trešo daļu un nododot šos pašu resursus saskaņā ar minētās regulas 10.a pantu. (7)Nolūkā nodrošināt to, ka Savienības budžets tiks finansēts jebkuros apstākļos, būtu jānosaka procedūra attiecībā uz pašu resursiem, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu, lai dalībvalstis ikmēneša divpadsmito daļu formā nodotu Savienībai budžetā paredzētos pašu resursus un vēlāk šādi nodotās summas attiecīgi koriģētu. (8)Jauno pašu resursu aprēķināšanas metodes būtu skaidri jādefinē apvienojumā ar piemērojamajām piesaistīšanas likmēm, kas noteiktas Padomes Regulas (ES, Euratom) Nr. 20xx/xxxx 1. pantā. (9)Pašu resursi jānodod, ierakstot maksājamās summas kontā, kas minēts Regulas (ES, Euratom) Nr. 609/2014 9. pantā un ko šajā nolūkā Komisijas vārdā atver kasē vai iestādē, kuru norīkojusi katra dalībvalsts. (10)Procedūra to pašu resursu pielāgošanai, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu, vienkāršošanas labad būtu jāsaskaņo ar esošo pašu resursu koriģēšanas noteikumiem. Būtu jāparedz pielāgojumu kopējās summas tūlītēja pārdale dalībvalstu starpā. (11)Komisijas rīcībā ir jābūt pietiekamiem kases resursiem, lai izpildītu normatīvās prasības attiecībā uz gada pirmajos mēnešos maksājamajiem maksājumiem, ciktāl tas ir pamatots ar kases vajadzību izpildi. (12)Lai sasniegtu Savienības mērķus, ar procentu aprēķināšanas procedūru būtu jo īpaši jānodrošina, lai pašu resursi tiktu nodoti laicīgi un pilnā apmērā. Dalībvalstīm būtu jāmaksā procenti, ja tās pašu resursus ir ierakstījušas kontos ar novēlošanos. Saskaņā ar pareizas finanšu pārvaldības principu būtu jārūpējas par to, lai izmaksas par to procentu piedziņu, kuri pienākas par pašu resursiem, kas nodoti ar kavēšanos, nepārsniegtu maksājamo procentu summu. (13)Lai sekmētu finanšu noteikumu, kas saistīti ar pašu resursiem, pareizu piemērošanu, ir jāiekļauj noteikumi, ar kuriem tiek nodrošināta cieša dalībvalstu un Komisijas sadarbība. (14)Lai nodrošinātu vienotus nosacījumus šīs regulas īstenošanai, būtu jāpiešķir Komisijai īstenošanas pilnvaras attiecībā uz pašu resursu ziņojumu veidlapu izveidi. Minētās pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011. (15)Īstenošanas aktu pieņemšanai būtu jāizmanto konsultēšanās procedūra, lai izveidotu pašu resursu ziņojumu veidlapas, ņemot vērā minēto aktu tehnisko raksturu. (16)Konsekvences labad un ņemot vērā Lēmuma 20xx/xxxx/ES, Euratom 9. pantu, šai regulai būtu jāstājas spēkā tajā pašā dienā, kad stājas spēkā minētais lēmums, un tā būtu jāpiemēro no 2021. gada 1. janvāra. Noteikumi, kas attiecas uz Lēmuma 20xx/xxxx/ES, Euratom 2. panta 1. punkta c) apakšpunktā minētajiem pašu resursiem, būtu jāpiemēro no dienas, kura noteikta saskaņā ar minētā lēmuma 9. pantu, IR PIEŅĒMUSI ŠO REGULU. I nodaļa Vispārīgi noteikumi 1. pants Priekšmets Šajā regulā paredz noteikumus par to Savienības pašu resursu aprēķināšanu un nodošanu Komisijai, kuri minēti Lēmuma 20xx/xxxx/ES, Euratom 2. panta 1. punkta c), d) un e) apakšpunktā, un nosaka metodi, ar ko aprēķina šā lēmuma 2. panta 1. punkta f) apakšpunktā minēto NKI pašu resursu piemērojamo likmi. 2. pants

Apliecinošo dokumentu saglabāšana 1. Dalībvalstis veic vajadzīgos pasākumus, lai nodrošinātu, ka apliecinošos dokumentus par to pašu resursu aprēķinašanu, noteikšanu un nodošanu, kas pamatojas uz Eiropas Savienības emisijas kvotu tirdzniecības sistēmu, glabā vismaz trīs kalendāros gadus pēc tā gada beigām, uz kuru minētie apliecinošie dokumenti attiecas. Apliecinošos dokumentus, kas attiecas uz pašu resursiem, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu, dalībvalstis glabā līdz sestā gada 31. jūlijam pēc attiecīgā finanšu gada. 2. Ja 1. punktā minēto apliecinošo dokumentu pārbaude, kas veikta saskaņā ar Regulas (ES, Euratom) Nr. 20xx/xxxx 4. pantu, rāda, ka ir vajadzīga korekcija vai pielāgojums, minētos dokumentus glabā, pārsniedzot 1. punktā paredzēto termiņu, pietiekami ilgi, lai korekciju vai pielāgojumu varētu izdarīt un uzraudzīt. 3. Ja strīds starp dalībvalsti un Komisiju par pienākumu nodot Lēmuma 20xx/xxxx/ES, Euratom 2. panta 1. punkta c), d) un e) apakšpunktā minēto pašu resursu noteiktu summu tiek atrisināts ar savstarpēju vienošanos vai ar Eiropas Savienības Tiesas nolēmumu, dalībvalsts apliecinošos dokumentus, kas vajadzīgi finanšu pēcpārbaudei, nodod Komisijai divu mēnešu laikā pēc strīda atrisināšanas. 3. pants Administratīvā sadarbība 1. Katra dalībvalsts paziņo Komisijai: (a)par pašu resursu aprēķināšanu vai noteikšanu, iekasēšanu, nodošanu un kontroli atbildīgo dienestu vai aģentūru nosaukumus un galvenos noteikumus attiecībā uz minēto dienestu un aģentūru lomu un darbību; (b)normatīvo un administratīvo aktu vispārīgos noteikumus un grāmatvedības noteikumus, kas attiecas uz pašu resursu aprēķināšanu vai noteikšanu, iekasēšanu, nodošanu un Komisijas veikto pašu resursu kontroli; (c)visu to administratīvo un grāmatvedības reģistru precīzus nosaukumus, kuros ieraksta pašu resursus, jo īpaši to reģistru nosaukumus, ko izmanto, lai sastādītu 5. pantā paredzētos kontus. Par visām izmaiņām šajos, pirmajā daļā minētajos nosaukumos vai noteikumos nekavējoties paziņo Komisijai. 2. Komisija pēc dalībvalsts lūguma nosūta visām dalībvalstīm pirmajā punktā minēto informāciju. 4. pants Ietekme uz NKI pašu resursiem 1. Regulas (ES, Euratom) Nr. 609/2014 5. pantā minētās vienotās likmes noteikšanas nolūkos ieņēmumus, kas minēti Lēmuma 20xx/xxxx/ES, Euratom 2. panta 1. punkta c), d) un e) apakšpunktā, pieskaita šā lēmuma 2. panta 1. punkta a) un b) apakšpunktā minētajiem ieņēmumiem, lai aprēķinātu to budžeta daļu, kas jāsedz, izmantojot NKI pašu resursus. 2. Vācijai piešķirtajam bruto samazinājumam, kas minēts Lēmuma 20xx/xxxx/ES, Euratom 2. panta 1. punkta ceturtajā daļā, piemēro Regulas (ES, Euratom) Nr. 609/2014 6. panta 3. punkta trešo daļu un 10.a pantu. II nodaļa Pašu resursu konti 5. pants

Ierakstīšana kontos un paziņošana 1. Pašu resursu kontus pārzina katras dalībvalsts kase vai publiska struktūra, kas pilda līdzīgas funkcijas („kase”), vai katras dalībvalsts centrālā banka. Minētos kontus sadala pa kontiem pēc resursu veida. 2. Pašu resursu uzskaites nolūkā mēnesis beidzas ne ātrāk kā pēdējā darbadienā pulksten 13.00 attiecīgajā mēnesī, kad veikta aprēķināšana vai noteikts prasījums. 3. Pašu resursu, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu, divpadsmitās daļas ieraksta kontos katra mēneša pirmajā darbdienā. Pašu resursu, kas pamatojas uz Eiropas Savienības emisijas kvotu tirdzniecības sistēmu, summas par konkrēto mēnesi ieraksta kontos pirmajā darbdienā otrajā mēnesī pēc mēneša, kurā kvotas tika izsolītas vai kurā tika piešķirtas pagaidu bezmaksas kvotas enerģētikas nozares modernizācijai. 13. pantā minētā aprēķina rezultāta summu ieraksta reizi gadā. 4. Katra dalībvalsts 3. punkta otrajā daļā norādītajā termiņā nosūta Komisijai savu kontu mēneša pārskatu attiecībā pašu resursiem, kas pamatojas uz Eiropas Savienības emisijas kvotu tirdzniecības sistēmu. 5. Katra dalībvalsts līdz katra gada 15. aprīlim nosūta Komisijai gada pārskatu ar savu prognozi un aplēsēm kārtējam un nākamajam gadam par Lēmuma 20xx/xxxx/ES, Euratom 2. panta 1. punkta c), d) un e) apakšpunktā minētajiem pašu resursiem. Prognoze par pašu resursiem, kas pamatojas uz Eiropas Savienības emisijas kvotu tirdzniecības sistēmu, ir summa, kas iekļauta 6. punkta b) apakšpunktā minētajā gada pārskatā par iepriekšējo gadu. 6. Katra dalībvalsts līdz 31. jūlijam nosūta Komisijai šādus pārskatus ar aprēķināto pašu resursu summām: (a)gada pārskats par otro gadu pirms kārtējā gada („n-2”), kurā iekļauta ar nodokli apliekamās peļņas summa, ko minētajā dalībvalstī deklarējuši nodokļu maksātāji, tostarp tās ar nodokli apliekamās peļņas daļa, kura attiecināma uz citām dalībvalstīm, un ar nodokli apliekamās peļņas summa, ko citas dalībvalstis saskaņā ar Savienības noteikumiem bija attiecinājušas uz dalībvalsti, kura iesniedz pārskatu; kā arī gada pārskats par otro gadu pirms kārtējā gada („n-2”), kurā iekļauts saskaņā ar 7. pantu veiktais pašu resursu summu aprēķins; (b)gada pārskats par iepriekšējo gadu („n-1”), kurā iekļauti ieņēmumi no Direktīvas 2003/87/EK 10. panta 2. punkta a) apakšpunktā minēto kvotu izsolēm; gada pārskats par iepriekšējo gadu, kurā iekļauts to enerģētikas nozares modernizācijai paredzēto pagaidu bezmaksas kvotu skaits, kuras piešķirtas saskaņā ar minētās direktīvas 10.c pantu, un šo kvotu tirgus vērtība; kā arī gada pārskats par iepriekšējo gadu, kurā iekļauts saskaņā ar 8. pantu veiktais pašu resursu summu aprēķins; (c)gada pārskats par otro gadu pirms kārtējā gada („n-2”), kurā iekļauti statistikas dati par dalībvalstīs radītā izlietotā plastmasas iepakojuma svaru kilogramos un par tā izlietotā plastmasas iepakojuma svaru kilogramos, kas tika reciklēts; kā arī gada pārskats par otro gadu pirms kārtējā gada („n-2”), kurā iekļauts saskaņā ar 9. pantu veiktais pašu resursu summu aprēķins. Šā punkta a) apakšpunkta piemērošanas nolūkā dati, kas dalībvalstīm ir jāiesniedz, ietver tikai to nodokļu maksātāju ar nodokli apliekamo peļņu, kuriem ir obligāti Savienības noteikumi par kopējo konsolidēto uzņēmumu ienākuma nodokļa bāzi. 7. Komisija var pieņemt īstenošanas aktus, ar kuriem izveido veidlapas 4., 5. un 6. punktā minētajiem pašu resursu pārskatiem. Minētos īstenošanas aktus pieņem saskaņā ar 17. panta 2. punktā minēto konsultēšanās procedūru. 6. pants Uzskaites korekcijas pašu resursiem, kas pamatojas uz Eiropas Savienības emisijas kvotu tirdzniecības sistēmu Pēc 31. decembra trešajā gadā pēc konkrētā gada attiecībā uz Lēmuma 20xx/xxxx/ES, Euratom 2. panta 1. punkta d) apakšpunktā minētajiem pašu resursiem, kas pamatojas uz Eiropas Savienības emisijas kvotu tirdzniecības sistēmu, neveic nekādas papildu korekcijas pārskatos, ko dalībvalstis paziņojušas par attiecīgo gadu, izņemot datus, par kuriem Komisija vai attiecīgā dalībvalsts paziņojusi pirms minētās dienas. II nodaļa Pašu resursu aprēķināšana

7. pants To pašu resursu aprēķināšana, kas pamatojas uz kopējo konsolidēto uzņēmumu ienākuma nodokļa bāzi 1. Lēmuma 20xx/xxxx/ES, Euratom 2. panta 1. punkta c) apakšpunktā minētos pašu resursus, kas pamatojas uz kopējo konsolidēto uzņēmumu ienākuma nodokļa bāzi, katra dalībvalsts katru gadu aprēķina, piemērojot Regulas (ES, Euratom) Nr. 20xx/xxxx 1. panta 2. punktā noteikto vienoto piesaistīšanas likmi ar nodokli apliekamās peļņas daļai, kura saskaņā ar Savienības noteikumiem par kopējo konsolidēto uzņēmumu ienākuma nodokļa bāzi ir attiecināma uz minēto dalībvalsti. 2. Pašu resursu, kas pamatojas uz kopējo konsolidēto uzņēmumu ienākuma nodokļa bāzi, summu vienam gadam nosaka, balstoties uz prognozi, kas sagatavota līdz iepriekšējā gada 15. aprīlim. 8. pants To pašu resursu aprēķināšana, kas pamatojas uz Eiropas Savienības emisijas kvotu tirdzniecības sistēmu 1. Lēmuma 20xx/xxxx/ES, Euratom 2. panta 1. punkta d) apakšpunktā minētos pašu resursus, kas pamatojas uz Eiropas Savienības emisijas kvotu tirdzniecības sistēmu, katra dalībvalsts aprēķina, piemērojot Regulas (ES, Euratom) Nr. 20xx/xxxx 1. panta 3. punktā noteikto vienoto piesaistīšanas likmi summai, kura atbilst ieņēmumiem, kas gūti no Direktīvas 2003/87/EK 10. panta 2. punkta a) apakšpunktā minēto kvotu izsolēm, un enerģētikas nozares modernizācijai paredzēto pagaidu bezmaksas kvotu tirgus vērtībai, kā noteikts minētās direktīvas 10.c panta 3. punktā. 2. Šā panta 1. punktā minētos pašu resursus aprēķina reizi mēnesī un konvertē valstu valūtās, izmantojot Eiropas Savienības Oficiālā Vēstneša C sērijā publicētos valūtas maiņas kursus pēdējā kotēšanas dienā kalendārajā gadā pirms pārskata perioda. 9. pants To pašu resursu aprēķināšana, kuri pamatojas uz nereciklēta izlietotā plastmasas iepakojuma daudzumu 1. Lēmuma 20xx/xxxx/ES, Euratom 2. panta 1. punkta e) apakšpunktā minētos pašu resursus, kas pamatojas uz nereciklēta izlietotā plastmasas iepakojuma daudzumu, aprēķina, piemērojot Regulas (ES, Euratom) Nr. 20xx/xxxx 1. panta 4. punktā noteikto vienoto piesaistīšanas likmi atšķirībai starp dalībvalstī konkrētā gada laikā radīto izlietotā plastmasas iepakojuma svaru un to izlietotā plastmasas iepakojuma svaru, kurš ir reciklēts. 2. Pašu resursus, kas pamatojas uz izlietotā plastmasas iepakojuma daudzumu, attiecībā uz katru dalībvalsti aprēķina euro. 3. Pašu resursu, kas pamatojas uz nereciklēta izlietotā plastmasas iepakojuma daudzumu, summu vienam gadam nosaka, balstoties uz prognozi, kura sagatavota līdz iepriekšējā gada 15. aprīlim. IV nodaļa Pašu resursu nodošana 10. pants Valsts kases un uzskaites kārtība Regulas (ES, Euratom) Nr. 609/2014 9. pantu mutatis mutandis piemēro Lēmuma 20xx/xxxx/ES, Euratom 2. panta 1. punkta c), d) un e) apakšpunktā minētajiem pašu resursiem. 11. pants To pašu resursu nodošana, kas pamatojas uz kopējo konsolidēto uzņēmumu ienākuma nodokļa bāzi un nereciklēta izlietotā plastmasas iepakojuma daudzumu

1. Summas, kas katram kalendārajam gadam aprēķinātas saskaņā ar 7. un 9. pantu, ieraksta kredītā katra mēneša pirmajā darbdienā. Šīs summas atbilst vienai divpadsmitajai daļai no attiecīgajām kopējām summām budžetā, kura konvertēta valstu valūtās, izmantojot Eiropas Savienības Oficiālā Vēstneša C sērijā publicētos valūtas maiņas kursus pēdējā kotēšanas dienā kalendārajā gadā pirms attiecīgā budžeta gada. 2. Šā panta 1. punktā minētās summas mēneša pirmajā darbdienā ieraksta kontā, kas minēts Regulas (ES, Euratom) Nr. 609/2014 9. panta 1. punktā. 3. Visas izmaiņas Lēmuma 20xx/xxxx/ES, Euratom 2. panta 1. punkta c) un e) apakšpunktā minēto pašu resursu vienotajā piesaistīšanas likmē prasa galīgi pieņemt budžeta grozījumus, liekot pārrēķināt divpadsmitās daļas, kas kopš finanšu gada sākuma ir ierakstītas Regulas (ES, Euratom) Nr. 609/2014 9. panta 1. punktā minētajā kontā. Šos pārrēķinus veic, kad izdara pirmo ierakstu pēc galīgās budžeta grozījuma pieņemšanas, ja tas ir pieņemts pirms attiecīgā mēneša sešpadsmitā datuma. Pretējā gadījumā tos veic, kad izdara otro ierakstu pēc galīgās pieņemšanas. Atkāpjoties no Finanšu regulas 11. panta, šos pārrēķinus ieraksta kontos attiecībā uz konkrēto grozītā budžeta finanšu gadu. 4. Divpadsmitās daļas, kas attiecas uz katra finanšu gada janvāra ierakstiem, aprēķina, pamatojoties uz Līguma par Eiropas Savienības darbību 314. panta 2. punktā minētā budžeta projektā paredzētajām summām, un tās konvertē valstu valūtās, izmantojot valūtas maiņas kursus kotēšanas pirmajā dienā pēc tā kalendārā gada 15. decembra, kas ir pirms attiecīgā budžeta gada; pielāgojumu izdara, veicot nākamā mēneša ierakstu. 5. Ja budžets nav galīgi pieņemts vēlākais divas nedēļas pirms ieraksta par nākamā finanšu gada janvāri, dalībvalstis katra mēneša, tostarp janvāra, pirmajā darbdienā ieraksta vienu divpadsmito daļu no pēdējā galīgi pieņemtajā budžetā iekļautās to pašu resursu summas, kas minēti 2. panta 1. punkta c) apakšpunktā; pielāgojumu izdara pirmajā noteiktajā termiņā pēc galīgās budžeta pieņemšanas, ja tas ir pieņemts pirms attiecīgā mēneša sešpadsmitā datuma. Pretējā gadījumā pielāgojumu veic otrajā termiņā pēc galīgās budžeta pieņemšanas. 12. pants To pašu resursu nodošana, kas pamatojas uz Eiropas Savienības emisijas kvotu tirdzniecības sistēmu Summas, kas aprēķinātas saskaņā ar 8. pantu, pirmajā darbdienā otrajā kalendārajā mēnesī pēc mēneša, kurā aprēķins būtu bijis jāveic, ieraksta kontā, kas minēts Regulas (ES, Euratom) Nr. 609/2014 9. panta 1. punktā. 13. pants Iepriekšējo finanšu gadu to pašu resursu pielāgojumi, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu 1. Pamatojoties uz 5. pantā minētajiem gada pārskatiem, nākamajā gadā pēc minētā pārskata iesniegšanas gada katras dalībvalsts debetā vai kredītā ieraksta summu, kuru aprēķina no starpības starp summām, kas iekļautas prognozē par konkrēto gadu, un pārskatu, kurā ietvertas faktiskās summas par to pašu gadu. 2. Katrai dalībvalstij Komisija aprēķina starpību starp summām, kas rodas pēc 1. punktā minētajiem pielāgojumiem, un summu, kuru iegūst, pielāgojumu kopējās summas reizinot ar attiecīgās dalībvalsts nacionālā kopienākuma procentuālo daļu no visu dalībvalstu nacionālā kopienākuma, ko 15. janvārī piemēro budžetam, kas ir spēkā nākamajam gadam pēc tā gada, kurā tika iesniegti dati pielāgojumiem („neto summa”). Šā aprēķina vajadzībām summas tiek konvertētas starp valstu valūtām un euro atbilstīgi valūtas kursam pēdējā kotēšanas dienā kalendārajā gadā pirms tā gada, kad ieraksta kontos, un ko nosaka, vadoties pēc Eiropas Savienības Oficiālā Vēstneša C sērijā publicētā valūtas kursa. Komisija informē dalībvalstis par summām, kas rodas šā aprēķina rezultātā, līdz tā gada 1. februārim, kas seko gadam, kurā tika iesniegti dati pielāgojumiem. Katra dalībvalsts tā paša gada jūnija pirmajā darbdienā ieraksta neto summu Regulas (ES, Euratom) Nr. 609/2014 9. panta 1. punktā minētajā kontā. 3. Visas korekcijas vai pielāgojumi, kas rodas pēc 5. pantā minēto pārskatu pārbaudēm attiecībā uz iepriekšējiem finanšu gadiem, prasa īpašu pielāgojumu Regulas (ES, Euratom) Nr. 609/2014 9. panta 1. punktā minētajā kontā izdarītajos ierakstos. Minēto pielāgojumu dara pieejamu Komisijas norādītajā dienā. 4. Visas izmaiņas, kas izdarītas pēc 31. jūlija sestajā gadā pēc attiecīgā finanšu gada, vairs neņem vērā, izņemot par punktiem, kurus Komisija vai dalībvalsts paziņojusi pirms šā termiņa beigām. 5. Šajā pantā minētās darbības ir ieņēmumu operācijas attiecīgajā finanšu gadā, kurā tās jāieraksta kontā, kas minēts Regulas (ES, Euratom) Nr. 609/2014 9. panta 1. punktā. 14. pants Ātrāka divpadsmitās daļas ierakstīšana

Īpašām vajadzībām, lai segtu [ELGF izdevumus saskaņā ar Eiropas Parlamenta un Padomes Regulu (ES) Nr. 1307/2013], un atkarībā no Savienības kases stāvokļa Komisija var lūgt dalībvalstis, lai tās finanšu gada pirmajā ceturksnī par diviem mēnešiem ātrāk ieraksta divpadsmito daļu vai daļu no divpadsmitās daļas no summām, kas budžetā paredzētas pašu resursiem, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu. Ievērojot trešo daļu, īpašām vajadzībām, lai segtu [Eiropas strukturālo un investīciju fondu izdevumus saskaņā ar Eiropas Parlamenta un Padomes Regulu (ES) Nr. 1303/2013], un atkarībā no Savienības kases stāvokļa Komisija var lūgt dalībvalstis finanšu gada pirmajos sešos mēnešos ātrāk ierakstīt papildu summu, kas var sasniegt pusi no to pašu resursu summas ikmēneša divpadsmitās daļas, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu. Kopējā summa, attiecībā uz kuru Komisija var aicināt dalībvalstis veikt ātrāku ierakstu tajā pašā mēnesī saskaņā ar pirmo un otro daļu, katrā ziņā nepārsniedz summu, kas atbilst divām papildu divpadsmitajām daļām. Pēc pirmajiem sešiem mēnešiem prasītais ikmēneša ieraksts nedrīkst pārsniegt vienu divpadsmito daļu no pašu resursiem, kas pamatojas uz kopējo konsolidēto uzņēmumu ienākuma nodokļa bāzi un izlietotā plastmasas iepakojuma daudzumu, saglabājoties to summu robežās, kuras budžetā iekļautas minētajam mērķim. Komisija dalībvalstīm par to paziņo iepriekš – ne vēlāk kā divas nedēļas pirms ieraksta prasīšanas, ievērojot pirmo un otro daļu. Komisija par savu nodomu prasīt šādu ierakstu dalībvalstis informē jau laikus un ne vēlāk kā sešas nedēļas pirms ieraksta prasīšanas, ievērojot otro daļu. Uz šiem ātrāk veicamiem ierakstiem attiecas 11. panta 4. punktā paredzētie noteikumi par ierakstiem, kas izdarāmi katra gada janvārī, un 11. panta 5. punktā paredzētie noteikumi, kas piemērojami tad, ja pirms finanšu gada sākuma budžets nav galīgi pieņemts. 15. pants Procenti par summām, kas darītas pieejamas ar kavējumiem 1. Par visiem kavējumiem, izdarot ierakstus Regulas (ES, Euratom) Nr. 609/2014 9. panta 1. punktā minētajā kontā par pašu resursiem, kas pamatojas uz Eiropas Savienības emisijas kvotu tirdzniecības sistēmu, attiecīgā dalībvalsts maksā procentus. 2. Par pašu resursiem, kas pamatojas uz kopējo konsolidēto uzņēmumu ienākuma nodokļa bāzi un nereciklēta izlietotā plastmasas iepakojuma daudzumu, procentus maksā tikai saistībā ar kavējumiem šādu summu ierakstīšanā: a) summas, kas minētas 11. pantā; b) summas, kas radušās 13. panta pirmajā punktā minētā aprēķina rezultātā brīdī, kurš norādīts šā panta otrā punkta trešajā daļā; c) summas, kas radušās 13. panta 3. punktā minēto īpašo pielāgojumu rezultātā; d) summas, kas radušās tādēļ, ka dalībvalsts nav sniegusi datus; procentus par pielāgojumiem, kas izriet no korekcijām, kuras veiktas minētās datu nesniegšanas dēļ, aprēķina no jūnija pirmās darbdienas gadā, kas seko tam gadam, kurā beidzās Komisijas skaidri noteiktais termiņš. 3. Procentu summu, kas ir mazākas nekā EUR 500, piedziņu atceļ. 4. Procentus iekasē saskaņā ar likmēm un nosacījumiem, kas paredzēti Regulas (ES, Euratom) Nr. 609/2014 12. panta 4. un 5. punktā. 5. Šā panta 1. un 2. punktā minētajiem procentu maksājumiem mutatis mutandis piemēro Regulas (ES, Euratom) Nr. 609/2014 9. panta 2. un 3. punktu. V nodaļa Kases resursu pārvaldība

16. pants Prasības par kases resursu pārvaldību un maksājumu uzdevumu izpilde Regulas (ES, Euratom) Nr. 609/2014 14. un 15. pantu mutatis mutandis piemēro Lēmuma 20xx/xxxx/ES, Euratom 2. panta 1. punkta c), d) un e) apakšpunktā minētajiem pašu resursiem. VI nodaļa Nobeiguma noteikumi 17. pants Komiteju procedūra 1. Komisijai palīdz Padomdevēja komiteja pašu resursu jautājumos, kas izveidota ar Regulas (ES, Euratom) Nr. 20xx/xxxx 9. pantu. Minētā komiteja ir komiteja Regulas (ES) Nr. 182/2011 nozīmē. 2. Ja ir atsauce uz šo punktu, piemēro Regulas (ES) Nr. 182/2011 4. pantu. 18. pants Pārejas noteikumi 1. Lēmuma 20xx/xxxx/ES, Euratom 2. panta 1. punkta c) apakšpunktā minētos pašu resursus aprēķina un nodod no dienas, kas minēta šā lēmuma 9. panta piektajā punktā. Pirmo prognozi par minētajiem pašu resursiem, kura attiecas uz noteikumu par pašu resursiem pirmo piemērošanas gadu, dalībvalstis iesniedz līdz iepriekšējā gada 15. aprīlim. 2. Pirms nākamā mēneša pēdējās dienas pēc stāšanās spēkā katra dalībvalsts iesniedz Komisijai saskaņā ar 8. pantu veiktu aprēķinu par laikposmu no 2021. gada janvāra līdz mēnesim, pirms stājas spēkā šī regula. Attiecībā uz atlikušajiem tā gada mēnešiem, kurā stājas spēkā šī regula, un attiecībā uz gadu, kas tam seko, prognozi par Lēmuma 20xx/xxxx/ES, Euratom 2. panta 1. punkta d) apakšpunktā minēto pašu resursu summu iesniedz līdz nākamā mēneša pēdējai dienai pēc šīs regulas stāšanās spēkā. 3. Pirms nākamā mēneša pēdējās dienas pēc šīs regulas stāšanās spēkā katra dalībvalsts iesniedz Komisijai gada pārskatu, kurā ir norādīta Lēmuma 20xx/xxxx/ES, Euratom 2. panta 1. punkta e) apakšpunktā minēto pašu resursu summa par 2021. gadu un turpmākajiem gadiem, par kuriem ir pieejami statistikas dati, lai veiktu šīs regulas 9. pantā minēto aprēķinu. Attiecībā uz pārējiem gadiem līdz tam gadam, kas seko spēkā stāšanās gadam, prognozi par Lēmuma 20xx/xxxx/ES, Euratom 2. panta 1. punkta e) apakšpunktā minēto pašu resursu summu iesniedz līdz nākamā mēneša pēdējai dienai pēc šīs regulas stāšanās spēkā. 19. pants Stāšanās spēkā Šī regula stājas spēkā dienā, kad stājas spēkā Lēmums 20xx/xxxx/ES, Euratom. To piemēro no 2021. gada 1. janvāra. Šīs regulas noteikumus piemēro pašu resursiem, kas pamatojas uz kopējo konsolidēto uzņēmumu ienākuma nodokļa bāzi, no 1. janvāra otrajā gadā pēc to valsts noteikumu piemērošanas dienas, ar kuriem transponē Padomes direktīvu par kopējo konsolidēto uzņēmumu ienākuma nodokļa bāzi. Šī regula uzliek saistības kopumā un ir tieši piemērojama visās dalībvalstīs.

Briselē, Padomes vārdā – priekšsēdētājs TIESĪBU AKTA PRIEKŠLIKUMA FINANŠU PĀRSKATS 1.PRIEKŠLIKUMA/INICIATĪVAS KONTEKSTS 1.1.Priekšlikuma/iniciatīvas nosaukums 1.2.Attiecīgās politikas jomas ABM/ABB struktūrā 1.3.Priekšlikuma/iniciatīvas būtība 1.4.Mērķis(-i) 1.5.Priekšlikuma/iniciatīvas pamatojums 1.6.Ilgums un finansiālā ietekme 1.7.Paredzētie pārvaldības veidi 2.PĀRVALDĪBAS PASĀKUMI 2.1.Uzraudzības un ziņošanas noteikumi 2.2.Pārvaldības un kontroles sistēma 2.3.Krāpšanas un pārkāpumu novēršanas pasākumi 3.PRIEKŠLIKUMA/INICIATĪVAS PAREDZAMĀ FINANSIĀLĀ IETEKME 3.1.Attiecīgās daudzgadu finanšu shēmas izdevumu kategorijas un budžeta izdevumu pozīcijas 3.2.Paredzamā ietekme uz izdevumiem 3.2.1.Kopsavilkums par paredzamo ietekmi uz izdevumiem

3.2.2.Paredzamā ietekme uz darbības apropriācijām 3.2.3.Paredzamā ietekme uz administratīvajām apropriācijām 3.2.4.Saderība ar kārtējo daudzgadu finanšu shēmu 3.2.5.Trešo personu iemaksas 3.3.Paredzamā ietekme uz ieņēmumiem TIESĪBU AKTA PRIEKŠLIKUMA FINANŠU PĀRSKATS 1.PRIEKŠLIKUMA/INICIATĪVAS KONTEKSTS 1.1.Priekšlikuma/iniciatīvas nosaukums Priekšlikums Padomes regulai par metodēm un procedūru, lai darītu pieejamus pašu resursus, kas pamatojas uz kopējo konsolidēto uzņēmumu ienākuma nodokļa bāzi, Eiropas Savienības emisijas kvotu tirdzniecības sistēmu un nereciklēta izlietotā plastmasas iepakojuma daudzumu, un par pasākumiem, lai izpildītu kases vajadzības Priekšlikums Padomes regulai, ar ko nosaka Eiropas Savienības pašu resursu sistēmas īstenošanas pasākumus Priekšlikums Padomes regulai, ar ko groza Padomes Regulu (EEK, EURATOM) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi. 1.2.Attiecīgās politikas jomas ABM/ABB struktūrā ES budžeta ieņēmumi (1. sadaļa, Pašu resursi). 1.3.Priekšlikuma/iniciatīvas būtība ☑ Priekšlikums/iniciatīva attiecas uz jaunu darbību ◻ Priekšlikums/iniciatīva attiecas uz jaunu darbību, pamatojoties uz izmēģinājuma projektu/sagatavošanas darbību ◻ Priekšlikums/iniciatīva attiecas uz esošas darbības pagarināšanu ◻ Priekšlikums/iniciatīva attiecas uz darbību, kas pārveidota jaunā darbībā 1.4.Mērķis(-i) 1.4.1.Komisijas daudzgadu stratēģiskie mērķi, kurus plānots sasniegt ar priekšlikumu/iniciatīvu

ES budžeta ieņēmumu daļas diversifikācija, izmantojot pašu resursu kopumu, kas balstās uz papildināmību, lai palielinātu fiskālo saskaņotību, noturību un taisnīgumu un finansētu finansējuma iztrūkumu, kura iemesls ir Apvienotās Karalistes izstāšanās no Savienības. 1.4.2.Konkrētie mērķi un attiecīgās ABM/ABB darbības Konkrētais mērķis Nr. Nepiemēro Attiecīgās ABM/ABB darbības 1. sadaļa, Pašu resursi 1.4.3.Paredzamais(-ie) rezultāts(-i) un ietekme Norādīt, kāda ir priekšlikuma/iniciatīvas iecerētā ietekme uz finansējuma saņēmējiem/mērķgrupām. Jaunu pašu resursu kopums nodrošinās ES budžetam jaunus ieņēmumus, atgriežoties pie patiesiem pašu resursiem tādā ziņā, ka tie tiek saistīti ar svarīgām ES politikas jomām (klimata pārmaiņas, vides politika, stratēģija attiecībā uz plastmasu, aprites ekonomika, vienotais tirgus), kā arī finansējot finansējuma iztrūkumu, kura iemesls ir Apvienotās Karalistes izstāšanās no Savienības. Ieviešot pašu resursu kopumu, ES budžeta ieņēmumu daļas struktūra vairāk līdzinātos valstu budžeta struktūrai. 1.4.4.Rezultātu un ietekmes rādītāji Norādīt priekšlikuma/iniciatīvas īstenošanas uzraudzībā izmantojamos rādītājus. Ar šo priekšlikumu būtu jāizveido sistēma laicīgai un pareizai to pašu resursu nodošanai ES budžetā, kuri pamatojas uz pievienotās vērtības nodokļa (PVN) pamatlikmi, kopējo konsolidēto uzņēmumu ienākuma nodokļa bāzi (KKUINB), emisijas kvotu tirdzniecības sistēmu (ETS) un izlietotā plastmasas iepakojuma daudzumu. 1.5.Priekšlikuma/iniciatīvas pamatojums 1.5.1.Īstermiņa vai ilgtermiņa vajadzības Noteikumi par to pašu resursu nodošanu ES budžetā, kuri pamatojas uz PVN pamatlikmi, KKUINB, ETS un izlietotā plastmasas iepakojuma daudzumu, būtu jāsaskaņo pietiekami agri, lai nodrošinātu jaunā pašu resursu kopuma laicīgu īstenošanu. 1.5.2.ES iesaistīšanās pievienotā vērtība Sk. 1.4.3. punktu. 1.5.3.Līdzīgas līdzšinējās pieredzes rezultātā gūtās atziņas Šie priekšlikumi ir saistīti ar lēmumu par pašu resursiem un Padomes Regulu Nr. 609/2014. Kopā tie var precizēt saikni starp noteikumiem par pašu resursiem un leģislatīvajiem aktiem par PVN, KKUINB, ETS un izlietoto plastmasas iepakojumu.

1.5.4.Saderība un iespējamā sinerģija ar citiem atbilstošiem instrumentiem Nepiemēro 1.6.Ilgums un finansiālā ietekme ◻ Ierobežota ilguma priekšlikums/iniciatīva –◻ Priekšlikuma/iniciatīvas darbības laiks: [DD.MM.]GGGG.–[DD.MM.]GGGG. –◻ Finansiālā ietekme: GGGG.–GGGG. ☑ Beztermiņa priekšlikums/iniciatīva –Īstenošana ar uzsākšanas periodu no 1.1.2020. līdz 31.12.2020., –pēc kura turpinās normāla darbība no 1.1.2021. 1.7.Paredzētie pārvaldības veidi ☑ Komisijas īstenota tieša pārvaldība: –☑ ko veic tās struktūrvienības, tostarp personāls Savienības delegācijās; –◻ ko veic izpildaģentūras ◻ Dalīta pārvaldība kopā ar dalībvalstīm ◻ Netieša pārvaldība, kurā budžeta īstenošanas uzdevumi uzticēti: –◻ trešām valstīm vai to noteiktām struktūrām; –◻ starptautiskām organizācijām un to aģentūrām (precizēt); –◻ EIB un Eiropas Investīciju fondam; –◻ Finanšu regulas 208. un 209. pantā minētajām struktūrām; –◻ publisko tiesību subjektiem;

–◻ privāttiesību subjektiem, kas veic valsts pārvaldes uzdevumus, ja tie sniedz pienācīgas finanšu garantijas; –◻ struktūrām, kuru darbību reglamentē dalībvalsts privāttiesības, kurām ir uzticēta publiskā un privātā sektora partnerības īstenošana un kuras sniedz pienācīgas finanšu garantijas; –◻ personām, kurām ir uzticēts veikt īpašas darbības KĀDP saskaņā ar Līguma par Eiropas Savienību V sadaļu un kuras ir noteiktas attiecīgajā pamataktā. –Ja norādīti vairāki pārvaldības veidi, sniedziet papildu informāciju iedaļā „Piezīmes”. Piezīmes Nepiemēro 2.PĀRVALDĪBAS PASĀKUMI 2.1.Uzraudzības un ziņošanas noteikumi Norādīt periodiskumu un nosacījumus. Uzraudzības un ziņošanas noteikumi saistībā ar to pašu resursu nodošanu, kuri pamatojas uz PVN pamatlikmi, KKUINB, ETS un izlietotā plastmasas iepakojuma daudzumu, ir atrodami priekšlikumā Padomes regulai, ar ko nosaka Eiropas Savienības pašu resursu sistēmas īstenošanas pasākumus. 2.2.Pārvaldības un kontroles sistēma 2.2.1.Apzinātie riski Galvenie potenciālie riski ir šādi: nepareiza to pašu resursu noteikšana, kuri pamatojas uz PVN pamatlikmi, KKUINB, ETS un izlietotā plastmasas iepakojuma daudzumu, nepareiza ierakstīšana kontos, resursu novēlota nodošana un uzskaites kļūdas. 2.2.2.Informācija par izveidoto iekšējās kontroles sistēmu Priekšlikumā ir paredzētas kontroles metodes, un tajā arī iekļauti konkrēti noteikumi par administratīvo sadarbību un komiteju procedūrām. 2.2.3.Paredzamās pārbaužu izmaksas un ieguvumi un gaidāmā kļūdas riska līmeņa novērtējums Sk. 2.2.1. un 2.2.2. punktu. 2.3.Krāpšanas un pārkāpumu novēršanas pasākumi Norādīt esošos vai plānotos novēršanas pasākumus un citus pretpasākumus. Noteikumi par to pašu resursu aprēķināšanas kontroli un uzraudzību, kuri pamatojas uz PVN pamatlikmi, KKUINB, ETS un izlietotā plastmasas iepakojuma daudzumu, ir ietverti pievienotajās Padomes regulās.